BJP विधायक की बेटी को है परिवार से खतरा, वीडियो देख बॉलीवुड डायरेक्टर बोले- कोई तो इसकी मदद करो...  
पप्पू भरतौल की बेटी साक्षी का वीडियो आने के बाद मचा बवाल
साक्षी मिश्रा के वीडियो पर अनुराग कश्यप ने किया ट्वीट
साक्षी और उसके पति की मदद करने का किया अनुरोध
मीडिया में बरेली का मुद्दा काफी गर्माया हुआ है. दरअसल, बरेली के विधायक पप्पू भरतौल (Pappu Bhartaul) की बेटी साक्षी मिश्रा (Sakshi Mishra) ने अपने परिवार के खिलाफ जाकर दलित युवक अजितेश कुमार के साथ शादी की थी और हाल ही में उसका एक वीडियो सोशल मीडिया पर वायरल हुआ है. इस वीडियो में साक्षी मिश्रा ने पुलिस से गुहार लगाते हुए बताया कि उसके पति को उसके पिता से खतरा है, इसलिए उसे सुरक्षा दी जाए. इस वीडियो ने देखते ही देखते सोशल मीडिया पर सबका खूब ध्यान खींचा और इस पर चारों तरफ से रिएक्शन आने भी शुरू हो गए हैं. साक्षी मिश्रा (Sakshi Mishra) के इस वीडियो पर बॉलीवुड डायरेक्टर अनुराग कश्यप (Anurag Kashyap) ने भी प्रतिक्रिया जाहिर की है. इस वीडियो को ट्वीट करते हुए अनुराग कश्यप (Anurag Kashyap) ने किसी से उसकी मदद करने की भी बात कही है.

This girl .. Daughter of the MLA from Bareilly , where we shot Mukkabaaz .. fears for her life because she married against her family's wishes. Watch this video. Someone should take action against the man and protect her and her husband . https://t.co/j3ZsyxYyHC

अनुराग कश्यप (Anurag Kashyap) ने साक्षी के वीडियो को अपने ट्विटर पर शेयर किया. वीडियो को शेयर करते हुए अनुसार कश्यप ने लिखा 'यह लड़की बरेली के विधायक की है, जहां हमने मुक्काबाज फिल्म बनाई थी. यह लड़की अपने ही जीवन के लिए डर रही है क्योंकि इसने अपने परिवार की मर्जी के खिलाफ जाकर शादी की. इस वीडियो को देखें. किसी को इन सबके खिलाफ कदम उठाना चाहिए और इसे और इसके पति को सुरक्षा देनी चाहिए.' डायरेक्टर अनुराग कश्यप ने इसके बाद भी एक वीडियो अपने सोशल मीडिया वॉल पर शेयर किया. इस बार साक्षी और उसके पति का वीडियो शेयर करते हुए अनुराग कश्यप ने लिखा 'विधायक की ब्राह्मण बेटी ने एक दलित के साथ शादी की. अब इन्हें अपनी ही जिंदगी के लिए भागना पड़ रहा है.'

Brahman girl of a MLA marries a dalit boy. And they are running for there lives . @Uppolicehttps://t.co/s1LtcY2Epx

बता दें कि मीडिया से बातचीत के दौरान साक्षी मिश्रा (Sakshi Mishra) के पिता और विधायक पप्पू भरतौल (Pappu Bhartaul) ने बताया कि मेरे खिलाफ मीडिया में जो भी चल रहा है यह सब गलत है. मेरी बेटी बालिग है, उसको निर्णय लेने का अधिकार है. मैंने किसी को कोई जान से मारने की धमकी नहीं दी है, न ही मेरे किसी आदमी ने और न ही मेरे परिवार के किसी व्यक्ति ने दी है. मैं और मेरा परिवार अपने काम में व्यस्त हैं और मैं अपनी विधानसभा में जनता का कार्य कर रहा हूं. इसलिए मेरी तरफ से किसी को कोई भी खतरा नहीं है.'